ET Euroopa Liidu Teataja C 33/1

EUROOPA ANDMEKAITSEINSPEKTORI OTSUS,

3. detsember 2015,

millega asutatakse organisatsiooniväline andmekaitse eetilise ulatuse nõuanderühm („eetikanõukogu”)

(2016/C 33/01)

EUROOPA ANDMEKAITSEINSPEKTOR,

võttes arvesse Euroopa Parlamendi ja nõukogu 18. detsembri 2000. aasta määrust (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, (1) eriti selle artikli 41 lõiget 2 ja artikli 46 punkti e,

ning arvestades järgmist:

(1) Euroopa Liidu põhiõiguste harta artiklid 7 ja 8 ning Euroopa Liidu toimimise lepingu artikkel 16 tagavad era- ja perekonnaelu austamise ning isikuandmete kaitse.

(2) Määruse (EÜ) nr 45/2001 artikli 41 lõike 2 teises lauses sätestatakse, et Euroopa andmekaitseinspektori ülesanne on Euroopa Liidu institutsioonide ja asutuste ning andmesubjektide nõustamine kõikides isikuandmete töötlemisega seotud küsimustes.

(3) Määruse (EÜ) nr 45/2001 artikli 46 punktis e, mida on täpsustatud Euroopa Andmekaitseinspektori 17. detsembri 2012. aasta töökorra (2) artikli 38 lõikes 1, sätestatakse Euroopa Andmekaitseinspektori ülesanne jälgida info- ja sidetehnoloogia arengut ning tuvastada tekkivad suundumused, mis võivad mõjutada andmekaitset.

(4) Tehnoloogiline areng, näiteks suurandmete töötlus ja masinõpe, võimaldab koguda ja kasutada isikuandmeid üha rohkem läbipaistmatutel ja keerulisematel viisidel, mis ohustab märkimisväärselt privaatsust ja inimväärikust.

(5) Euroopa Andmekaitseinspektori eesmärk on kannustada avatud ja teadlikku arutelu digitaalse eetika teemal, mis võimaldab Euroopa Liidul realiseerida tehnoloogiast saadavat kasu ühiskonna ja majanduse hüvanguks ning mis samal ajal kindlustab üksikisikute õigusi ja vabadusi, eelkõige nende õigust privaatsusele ja andmekaitsele.

(6) Euroopa Andmekaitseinspektori 11. septembri 2015. aasta arvamuses „Uus digitaalne eetika: andmed, inimväärikus ja tehnoloogia” teatatakse eetikanõukogu asutamisest,

ON TEINUD JÄRGMISE OTSUSE:

Artikkel 1

Sisu

1. Käesolevaga asutatakse organisatsiooniväline andmekaitse eetilise ulatuse nõuanderühm (edaspidi „eetikanõukogu”).

2. Eetikanõukogu liikmed nimetatakse ametisse 1. veebruarist 2016 kuni 31. jaanuarini 2018.

Artikkel 2

Ülesanded

1. Eetikanõukogu

a) analüüsib andmekaitse eetilist ulatust;

b) esitab Euroopa Andmekaitseinspektorile viimase taotlusel soovitusi;

c) esitab ettepanekuid uuringute tegemiseks ja edendab seeläbi interdistsiplinaarset koostööd;

d) koostab vähemalt kaks avalikku aruannet;

e) kaasab asjakohasel juhul alaliselt või ajutiselt oma töösse eksperte, eelkõige juhul, kui sellised eksperdid võivad pakkuda lisateadmisi ja -kogemust, mis eetikanõukogul puuduvad, sealhulgas kogemust meditsiini-, tervise-, finants-, energia-, poliitilise juhtimise, politsei- ja turvalisuse valdkonnas;

f) esitab olulisele sihtrühmale prognoose ja võrdleb eetikanõukogu arutelude tulemusi teiste spetsialistide kogemusega.

2. Eetikanõukogu seisukohad peavad tuginema usaldusväärsetele ja kindlatele teadmistele, empiirilistele tõenditele ja põhjalikule uurimisele.

3. Euroopa Andmekaitseinspektor esitab eetikanõukogu tulemused üldsusele õpikodade ja konverentside raames.

Artikkel 3

Konsulteerimine

Euroopa Andmekaitseinspektor võib konsulteerida eetikanõukoguga igas andmekaitse eetilist ulatust puudutavas küsimuses.

Artikkel 4

Liikmed – ametisse nimetamine

1. Eetikanõukogu koosneb maksimaalselt kuuest silmapaistvast isikust, kellel on tõendatud analüüsi- ja uuringualane teenistuskäik andmekaitse eetilise ulatuse jaoks tähtsates valdkondades.

2. Liikmed nimetatakse ametisse isiklikult.

3. Liikmed tegutsevad täielikult sõltumatult ilma tegeliku või võimaliku huvide konfliktita, mis tuleneb mis tahes seostest avalike või eraorganisatsioonidega, millel on poliitilised või majanduslikud huvid nõukogu tegevuse või järelduste vastu.

4. Ametisse nimetamise eeltingimusena võib isikutelt nõuda, et nad avaldaksid, kas nad on kuulunud või kuuluvad kolmandas lõikes nimetatud organisatsioonidesse, kui see on oluline huvide konflikti vältimiseks.

Artikkel 5

Töökorraldus

1. Eetikanõukogu valib oma liikmete hulgast esimehe.

2. Lisaks vahetutele koosolekutele võib eetikanõukogu kohtuda videokonverentsi või muu asjakohase sidetehnoloogia vahendusel.

3. Kokkuleppel eetikanõukoguga võib Euroopa Andmekaitseinspektor kaasata nõukoguväliseid eksperte, kes on pädevad osalema alaliselt või ajutiselt nõukogu töös.

4. Esimees võib ajutiselt kaasata eetikanõukogu töösse vaatlejaid.

5. Eetikanõukogu liikmed, samuti kaasatud eksperdid ja vaatlejad peavad täitma määruse (EÜ) nr 45/2001 artiklis 45 sätestatud ametisaladuse hoidmise kohustust. Esimees hoiab Euroopa Andmekaitseinspektorit nõukogu tööga korrapäraselt kursis.

Artikkel 6

Euroopa Andmekaitseinspektori kohustused

1. Eetikanõukogu liikmed nimetab ametisse Euroopa Andmekaitseinspektor eelvalikukomisjoni nõuande alusel pärast kandideerimiskutse tulemuste selgumist.

2. Euroopa Andmekaitseinspektor tagab eetikanõukogule sekretariaadi. Eetikanõukogu sekretäriks nimetatakse Euroopa Andmekaitseinspektori ametnik.

3. Euroopa Andmekaitseinspektor määrab eetikanõukogu pädevuse ja võtab vastu eetikanõukogu töökorra.

4. Euroopa Andmekaitseinspektor teeb oma veebilehel selleks ette nähtud rubriigis kättesaadavaks kogu olulise teabe eetikanõukogu elluviidud tegevuse kohta.

Artikkel 7

Koosoleku kulud

1. Eetikanõukogu liikmeid osutatud teenuste eest ei tasustata.

2. Euroopa Andmekaitseinspektor hüvitab eetikanõukogu tegevuses osalejate reisi- ja elamiskulud.

3. Kaasatud ekspertide ja vaatlejate kulusid võib hüvitada samadel tingimustel, kui eetikanõukogu sekretär kinnitab, et nende osaluse katteks on olemas eelarvevahendid.

Artikkel 8

Üldsuse juurdepääs dokumentidele ja isikuandmete töötlemine

1. Üldsusel on juurdepääs nõukogu dokumentidele kooskõlas Euroopa Parlamendi ja nõukogu 30. mai 2001. aasta määruses (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (3) sätestatud põhimõtetega.

2. Euroopa Andmekaitseinspektor kogub, töötleb ja avaldab isikuandmeid kooskõlas määrusega (EÜ) nr 45/2001.

Artikkel 9

Jõustumine

Käesolev otsus jõustub selle allkirjastamisele järgneval päeval ning see avaldatakse Euroopa Liidu Teatajas.

Brüssel, 3. detsember 2015 Giovanni BUTTARELLI Euroopa andmekaitseinspektor

(1) EÜT L 8, 12.1.2001, lk 1.

(2) ELT L 273, 15.10.2013, lk 41.

(3) EÜT L 145, 31.5.2001, lk 43.